君臣箴
李适 (Tang)
夫惟德惠人。惟辟奉天。从谏则圣。共理惟贤。皇立有极。骏命不易。总万机以成务。齐六合之殊致。一心不能独鉴。一目不能周视。敷求哲人。式序在位。于戏。君之任臣。必求一德。臣之事君。咸思正直。何启沃之所宜。自古今而未得。且以谠言者逆耳。谗谀者伺侧。故下情未通。而上听巳惑。俾夫忠贤。败于凶慝。譬彼轻舟。烝徒楫之。亦有和羹。宰夫膳之。孰云理国。不自得师。覆车之轨。予其惩而。高以下升。和由甘受。惟君无良。亦臣之咎。闻诸辛毗。牵裾魏后。则有禽息。竭忠碎首。勉思献替。以平可否。勿谓无伤。自微而彰。勿谓何害。积小成大。事有隐而必见。令既出而焉悔。鼓钟在宫。声闻于外。浩然涉水。朕未有艾。将负扆以虚心。期尽忠而纳诲。在昔稷契。实匡舜禹。近兹魏徵。佑我文祖。君臣协德。混一区宇。肆予寡昧。获缵丕绪。臣哉邻哉。尔翼尔辅。高秋始肃。我武维扬。辍此禁卫。殿于大邦。恋阙方甚。嘉言乃昌。是规是谏。金玉其相。辞高理要。入德知方。总彼千虑。备于八章。宣父有言。起予者商。殷有盘铭。周有欹器。或诫以辞。或警以事。披图演义。发于尔志。与金镜而高悬。将座右而同置。人皆有初。鲜慎厥终。汝其夙夜。期保朕躬。无曰尔身在外。而尔诚不通。一言之应。千里攸同。导彼遐俗。达予四聪。华夷仰德。时乃之功。既往既来。怀贤忡忡。唱予和汝。式示深衷。